ટ્રમ્પે પોતાના ચૂંટણી સલાહકારોને બધું સોંપી દીધું છે. એટલે એવી આશંકા જન્મે છે કે ટ્રમ્પે જે પ્રચાર દરમિયાન કહ્યું હતું તે પ્રમાણે જ થશે. અત્યારે અમેરિકી મુસ્લિમ, હિસ્પેનિક, કાળા અને એલજીબીટી સમુદાયની સાથે અમેરિકામાં રહેતા અપ્રવાસી પણ ઘણા ગભરાયા છે. જોકે ૧૪ નવેમ્બરે રાષ્ટ્રપતિ પદે ચૂંટાયા પછી ટ્રમ્પે સીબીએસ ન્યૂઝને પોતાના સ્વભાવની વિરુદ્ધ જઈને કહ્યું હતું કે અમેરિકાના લોકોએ મારાથી ગભરાવાની જરૂર નથી. હું આ દેશને એક કરવા જઈ રહ્યો છું. ટ્રમ્પે મુસ્લિમો, આફ્રિકનો અમેરિકનો અને લેટિન અમેરિકીઓ પર વધી રહેલા હુમલા અંગે દુઃખ વ્યક્ત કરતા સાર્વજનિક રૂપે લોકોને આવું ન કરવા અપીલ પણ કરી હતી. ટ્રમ્પના વહેવારમાં આવેલા આ અચાનક પરિવર્તનથી અમેરિકામાં રહેતા મુસ્લિમો અને અપ્રવાસીઓને મોટી રાહત મળી. તેમને લાગ્યું કે ટ્રમ્પે જે કહ્યું હતું તે ચૂંટણી જીતવા, હવે એવું કંઈ નહીં થાય. જોકે, એના પાંચ દિવસ પછી જ ટ્રમ્પના કેટલાક નિર્ણયોએ લોકોની આ ગેરસમજ દૂર કરી દીધી. ૧૯ નવેમ્બરે ટ્રમ્પે મહત્ત્વપૂર્ણ હોદ્દાઓ પર જાતિવાદી અને મુસ્લિમ વિરોધી વિચારો ધરાવતા લોકોને બેસાડી દીધા. જેમાં અલાબામાના સેનેટર જેફ સેશન્સને એટર્ની જનરલ, કેન્સાસના સાંસદ માઇક પોંપેયને સીઆઈએ પ્રમુખ અને રિટાયર્ડ જનરલ માઇકલ ફ્લિનને રાષ્ટ્રીય સુરક્ષા સલાહકાર પદે બેસાડી દીધા. ચૂંટણીમાં ટ્રમ્પના સલાહકાર માઇકલ ફ્લિન અમેરિકામાં મુસ્લિમ વિરોધી વિચારો માટે જાણીતા છે. પ્રચાર દરમિયાન ફ્લિને ટ્વિટમાં આતંકવાદ માટે સીધી રીતે ઇસ્લામ ધર્મને જવાબદાર ગણાવ્યો હતો. ફ્લિને એક ટ્વિટમાં લખ્યું હતું કે ઇસ્લામમાં ઇબાદત કરવી એ જ સમસ્યાનું મૂળ છે અને આ ધર્મ એ કોઈ ધર્મ નથી પણ રાજનીતિક અને કટ્ટરપંથી વિચારધારા છે. તેઓએ પોતાના ટ્વિટમાં અમેરિકામાંથી મુસલમાનોને કાઢી મૂકવાની વાતનું સમર્થન કર્યું હતું. ફ્લિનને રશિયા તરફી માનવામાં આવે છે અને રશિયાના રાષ્ટ્રપતિ વ્લાદિમીર પુતિન સાથેના સંબંધોને પગલે ૨૦૧૪માં બરાક ઓબામાએ તેમને ડિફેન્સ ઇન્ટેલિજન્સ એજન્સીના ચીફ પદેથી હટાવ્યા હતા. જાણકારોના મતે, માઇકલ ફ્લિનના કારણે જ ડોનાલ્ડ ટ્રમ્પ રશિયા પ્રત્યે નરમ વલણ અપનાવી રહ્યા છે. ફ્લિને ટ્રમ્પના મગજમાં એવું ઠસાવ્યું છે કે દુનિયા માટે સૌથી મોટો ખતરો આતંકવાદ છે અને એની સામે લડવા રશિયા સાથે પણ હાથ મેળવવામાં કંઈ ખોટું નથી.